[{"text_idx": "#000002", "text": "Cyfle o hyd i roi Tregaron a\u2019r fro ar y map yn 2020!"}, {"text_idx": "#000003", "text": "Gwahoddiad i bobol Tregaron a\u2019r fro ymuno mewn sesiwn ddigidol nos Lun 4 Mai"}, {"text_idx": "#000004", "text": "Oes awydd i gael lle ar y we i dynnu popeth sy\u2019n dda am ardal Tregaron ynghyd?"}, {"text_idx": "#000005", "text": "\u2018Na chi un o\u2019r cwestiynau y byddwn yn eu holi nos Lun 4 Mai, mewn sesiwn ddigidol gydag arweinwyr lleol."}, {"text_idx": "#000006", "text": "Mae 6 gwefan straeon lleol wedi\u2019u creu dan adain cynllun Bro360 a chwmni Golwg hyd yn hyn: pedair yn ardal Arfon a dau yng Ngheredigion, sef BroAber360 (gwefan fro gogledd Ceredigion, sy\u2019n perthyn i drigolion o Dre\u2019r Ddo\u0302l i Lanrhystud i Gwmystwyth) a Clonc360 (gwefan fro Llanbed a\u2019r cylch)."}, {"text_idx": "#000007", "text": "A nawr, mae gan Dregaron a\u2019r cylch gyfle i fod yn rhan o\u2019r criw!"}, {"text_idx": "#000008", "text": "Gwneud gwahaniaeth i\u2019r ardal leol"}, {"text_idx": "#000009", "text": "Er mwyn darganfod a oes awydd creu gwefan straeon lleol i\u2019r fro, rydym yn gwahodd pawb sydd a\u0302 diddordeb i ymuno yn y sgwrs trwy ap Zoom nos Lun 4 Mai. Bydd yn gyfle:"}, {"text_idx": "#000010", "text": "i glywed mwy am botensial gwefan fro i wneud gwahaniaeth i\u2019r gymuned\ni weld pa mor hawdd fydd hi i chi gyfrannu\ni ffindio mas faint o fwrlwm sydd yn y fro a allai gael ei grynhoi mewn un man\ni drafod pa gyfryngau digidol sydd ar gael, a sut i\u2019w defnyddio i wneud daioni"}, {"text_idx": "#000011", "text": "Covid-19 a\u2019r newid mewn cymdeithas"}, {"text_idx": "#000012", "text": "Mae cyfnod Covid-19 yn profi\u2019n anodd i gymaint o bobol \u2013 o fusnesau bach i arweinwyr mudiadau. Ond er bod prysurdeb arferol ein cymunedau wedi lleihau ar un llaw, mae\u2019r argyfwng wedi ennyn ymateb cadarnhaol ar y llaw arall."}, {"text_idx": "#000013", "text": "Nod Bro360 yw gweithio gyda phobol Tregaron a\u2019r cylch i helpu\u2019r gymdeithas i addasu yn awr, ac wrth i ni wynebu \u2018normal newydd\u2019 dros y misoedd a\u2019r blynyddoedd nesa."}, {"text_idx": "#000014", "text": "Mae\u2019r cyfnod yma wedi profi bod gan dechnoleg ro\u0302l gadarnhaol i\u2019w chwarae, dim ond i\u2019r bobol sy\u2019n frwd dros wneud gwahaniaeth yn eu cymuned leol fanteisio ar ei holl bosibiliadau a\u2019i ddefnyddio i ategu gweithgarwch \u2018go iawn\u2019 yn ein neuaddau, ein festri\u0308oedd a\u2019n tafarndai."}, {"text_idx": "#000015", "text": "O Ledrod i Landdewi, o Bont i Fwlchllan \u2013 ymunwch yn y sesiwn nos Lun am 8pm i ddarganfod sut gallwn ddefnyddio gwefan fro i gryfhau\u2019r gymdeithas."}, {"text_idx": "#000016", "text": "I roi gwybod eich bod am ddod ac i gael help i ddefnyddio Zoom, ebostiwch Dan \u2013 Ysgogydd Bro360 yng ngogledd Ceredigion."}, {"text_idx": "#000017", "text": "Beth am gefnogi datblygiad Bro360 trwy gyfrannu?"}, {"text_idx": "#000018", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}]